作者:馮延巳
標題:蝶戀花
內容:窗外寒雞天欲曙，香印成灰，坐起渾無緒。庭際高梧凝宿霧，捲簾雙鵲驚飛去。屏上羅衣閑繡縷，一晌關情，憶遍江南路。夜夜夢魂休謾語，已知前事無情處。蕭索清秋珠淚墜，枕簟微涼，輾轉渾無寐。殘酒欲醒中夜起，月明如練天如水。階下寒聲啼絡緯，庭樹金風，悄悄重門閉。可惜舊歡攜手地，思量一夕成憔悴。幾度鳳樓同飲宴，此夕相逢，卻勝當時見。低語前歡頻轉面，雙眉斂恨春山遠。蠟燭淚流羌笛怨，偷整羅衣，欲唱情猶懶。醉裡不辭金爵滿，陽關一曲腸千斷。幾日行雲何處去，忘了歸來，不道春將暮。百草千花寒食路，香車系在誰家樹。淚眼倚樓頻獨語，雙燕飛來，陌上相逢否？撩亂春愁如柳絮，悠悠夢裡無尋處。六曲闌幹偎碧樹，楊柳風輕，展盡黃金縷。誰把鈿箏移玉柱，穿簾海燕雙飛去。滿眼遊絲兼落絮，紅杏開時，一霎清明雨。濃醉覺來鶯亂語，驚殘好夢無尋處。誰道閒情拋棄久，每到春來，惆悵還依舊。日日花前常病酒，不辭鏡裡朱顏瘦。河畔青蕪堤上柳，為問新愁，何事年年有。獨立小樓風滿袖，平林新月人歸後。